Drie vas ná skending van Louis Botha-beeld(Foto verskaf deur VF Plus) Twee mans en ’n vrou is Woensdag by die parlement in Kaapstad in hegtenis geneem nadat genl. Louis Botha se standbeeld beskadig is. Kol. Athlenda Mathe, polisiewoordvoer, sê polisiebeamptes het die verdagtes om 14:42 met ’n leer, ŉ slypmasjien en kragopwekker naby die standbeeld gewaar. Dié standbeeld staan by die hoofingang van die parlementêre kompleks. Die polisiebeamptes het dadelik gereageer en op die goedere beslag gelê. Een van die mans het egter die standbeeld tydens ’n stoeiery tussen die verdagtes en die polisiebeamptes met spuitverf en ’n hamer bygekom. Die drie verdagtes, onderskeidelik 28, 32 en 39 jaar oud en vermoedelik lede van die EFF, staan nou tereg op aanklagte van opsetlike saakbeskadiging, verset teen inhegtenisneming en die aanranding van polisiebeamptes. Die VF Plus het Woensdag in reaksie op die voorval gesê die beskadiging van die standbeeld is onaanvaarbaar en dui op ŉ kultuur van wetteloosheid. Die standbeeld is met verf besmeer en ŉ deel van die bronswerk is afgebreek. “Die Ekonomiese Vryheidsvegters (EFF) is ŉ beweging wat gefundeer is in haat met die hoofdoel om te verwoes en te vernietig. Hulle heg geen waarde aan erfenis en diversiteit nie,” meen Heloïse Denner, woordvoerder van die VF Plus.